**JURNAL CAMPANIE**

**VAMA SIRET-SUCEAVA**

**25.03.2022- 31.03.2022**

**”Fă din vorbe alean pentru cineva. Să vezi cum îi vor da lacrimi pe obraz. Dacă trebuie să asculți, ascultă. Dacă nu ai nimic de spus, taci. Tăcerea e mană cerească la timpul ei!”(***Autor: Luminita Popescu)*

**Durerea și frica de a-i pierde pe cei dragi, rămași acasă, s-au întipărit pe fețele celor care se refugiază peste granițele Ucrainei. Urme adânci vor purta în inimi toată viața. De aceea, un mic zâmbet, un pic de culoare și multă bunătate, au darul de a alina, de a alunga pentru o clipă teroarea provocată de ororile unui război care, până mai ieri, era de neconceput.**

**Oferim, în continuare, asistență socială specializată, consiliere, sprijin și suport emoțional. Fiecare autoritate prezentă în vamă are rolul ei, fiecare om care își face datoria, dă valoare clipei și importanță timpului, solidaritatea și empatia, sprijinul și disponibilitatea sunt împletite cu profesionalismul celor care se află în Vama Siret.**

**Asigurăm permanența servicilor de consiliere și suport emoțional pentru mamele cu copii, refugiate din Ucraina. În acest sens, se lucrează în trei ture (7.00-13.00, 13.00-19.00, 19.00-7.00) la punctul de trecere a frontierei și în stațiile Blue Dot puse la dispoziție de UNICEF în colaborare cu ANPDCA.**

**ÎN PERIOADA 25-31 MARTIE 2022:**

**- UN NUMAR DE 73 DE MAME ȘI 141 DE COPII au beneficiat de servicii sociale la Centrul Blue Dot (consiliere, suport emoțional, sprijin material, sprijin pentru transport sau cazare etc)**

**- s-au împărțit pliante mamelor cu copii, s-a distribuit apă și mâncare pentru bebeluși, materiale igienice, trei cărucioare pentru copii, cartele telefonice, pampers, produse igienice, jucării, mâncare, cu sprijinul UNICEF, HHC, Salvați Copiii și al celorlalte organizații din vamă.**

**-VINERI, 25 MARTIE 2022**

**- conducerea Direcției a participat la ședința operativă cu instituțiile și organizațiile partenere în care s-a discutat despre măsurile luate de către autorități în vederea prevenirii traficului de persoane, în special în privința minorilor neînsoțiți de către părinți sau reprezentant legal, care trec prin Vama Siret.**

**-MARȚI, 29 MARTIE 2022**

**- interviu cu directorul executiv și șeful de centru de la Casa de tip Familial ”Universul Copiilor” din Rădăuți, la TV Cromtel Rădăuți cu privire la activitatea Direcției în Vama Siret, serviciile oferite refugiaților ucraineni precum și situația minorilor neînsoțiți care sunt preluați în regim de urgență la centrul nostru din Rădăuți.**

**- o echipă din cadrul Serviciului Intervenție în Regim de Urgență din cadrul DGASPC Suceava, a efectuat vizite în teren, la o parte primăriile care oferă găzduire și servicii primare mamelor cu copii refugiați în cadrul familiilor din comunitate sau în cadrul centrelor de refugiați organizate la nivelul comunităților, pentru identificarea nevoilor precum și pentru a identifica eventualii minori care au intrat în țară însoțiți dar pot rămâne neînsoțiți pe parcursul șederii în județul nostru.**

**- am primit de la Fundația Comunitară Sibiu, 100 de cărți în limba ucraineană, pentru copiii care ajung în vama Siret. Primele cărți au plecat cu colegii din tura de după-amiază pentru a fi împărțite copiilor.**

**MIERCURI, 30 MARTIE 2022**

**- întâlnire online cu Consiliul de Monitorizare a Persoanelor cu Dizabilități din România,**

**- Ședința Grupului operativ pe problemele minorilor ucraineni neînsoțiți care ajung în Vama Siret și nu dețin documente legale, cu privire la persoanele adulte care îi însoțesc fără acordul scris al părinților sau reprezentantului legal.**

**JOI, 31 MARTIE 2022**

**- întâlnire cu reprezentanții Fundației TE AUD ROMÂNIA, care, în baza protocolului încheiat cu DGASPC Suceava, urmează să doneze 10.000 de rucsaci echipați cu articole esențiale pentru copii, pe categorii de vârstă, de la cărți în limba ucraineană și rechizite școlare, jucării și jocuri adecvate vârstei până la articole de îmbrăcăminte, kit-uri de igienă și articole pentru călătorie. În același timp, fiecare rucsac va conține o felicitare cu un mesaj de încurajare scrisă de copiii din Marea Britanie pentru copiii din Ucraina care trec granița în România.**

**STATISTICĂ MINORI NEÎNSOȚIȚI ÎN PERIOADA 25-31 MARTIE 2022:**

**- 249 DE MINORI NEÎNSOȚIȚI, care au trecut prin Vama Siret, au fost asistați, consiliați și îndrumați în vederea obținerii documentelor necesare pentru a călători mai departe alături de persoanele pe care părinții le-au împuternicit pentru a-i însoți.**

**- au fost preluați de la Poliția de frontieră, încă TREI minori neînsoțiți, pentru care s-a instituit măsura plasamentului în regim de urgență, prin dispoziția directorului executiv, la Casa de tip Familial ”Universul Copiilor” Rădăuți. Aceștia au călătorit singuri, deoarece de la vârsta de 16 ani sunt majori în Ucraina iar la intrarea prin Vama Siret, intră în categoria minorilor neînsoțiți.**

**- de la începutul conflictului armat în Ucraina, 33 DE MINORI UCRAINENI NEÎNSOȚIȚI au beneficiat de măsura plasamentului în regim de urgență prin dispoziția directorului executiv, la Casa de tip Familial ”Universul Copiilor” din Rădăuți**

**- în acest moment, 5 MINORI UCRAINENI se află în centru, pentru ceilalți s-a dispus încetarea măsurii de plasament ca urmare a reglementării situației acestora, fiind preluați de părinți, persoane fizice, reprezentanți ai ambasadelor sau ai organizațiilor acreditate, care au fost împuterniciți de părinți pentru a însoți minorii.Director Executiv, Director Executiv Adjunct, Întocmit, Purtător cuvânt,**

**Nadia Crețuleac Margareta Isăilă Nicoleta Daneliuc**